b'\n_START_ARTICLE_\nDesiderata, so\xc8\x9bia lui Carol cel Mare\n_START_PARAGRAPH_\nDesiderata (sau Gerperga) a fost una dintre cele patru fiice ale ultimului rege al longobarzilor din Italia, Desiderius, cu so\xc8\x9bia sa, regina Ansa \xc8\x99i pentru scurt\xc4\x83 vreme so\xc8\x9bia regelui Carol cel Mare al francilor._NEWLINE_\xc3\x8en anul 770, a avut loc c\xc4\x83s\xc4\x83toria Desideratei cu Carol cel Mare. Aceasta a fost anulat\xc4\x83 \xc3\xaen 771, fapt care a ofensat pe regele Desiderius \xc8\x99i care a contribuit la r\xc4\x83zboiul dintre franci \xc8\x99i longobarzi, \xc3\xaencheiat cu cucerirea Paviei de c\xc4\x83tre Carol \xc8\x99i distrugerea Regatului longobard \xc3\xaen 774. Desiderata nu a avut copii, iar soarta sa ulterioar\xc4\x83 nu este cunoscut\xc4\x83, cu excep\xc8\x9bia presupunerii c\xc4\x83 ea ar fi fost acea fiic\xc4\x83 a lui Desiderius \xc8\x99i a Ansei care \xc8\x99i-a \xc3\xaenso\xc8\x9bit p\xc4\x83rin\xc8\x9bii \xc3\xaen captivitatea din Francia._NEWLINE_Cu toate c\xc4\x83 este numit\xc4\x83 la unison ca Desiderata, exist\xc4\x83 teoria potrivit c\xc4\x83reia acest nume deriv\xc4\x83 de fapt dintr-o eroare editorial\xc4\x83 dintr-o copie din secolul al XIX-lea strecurat\xc4\x83 \xc3\xaen colec\xc8\x9bia Monumenta Germaniae Historica, unde se utilizeaz\xc4\x83 majuscula pentru D din expresia latineasc\xc4\x83 desideratam filiam (fiica dorit\xc4\x83)._NEWLINE_Istoricul Janet Nelson, \xc3\xaen lucrarea sa After Rome\'s Fall din 1998 propune ipoteza c\xc4\x83, de fapt, aceast\xc4\x83 fiic\xc4\x83 a lui Desiderius s-ar fi numit de fapt Gerperga sau Gerberge. Motivul rezid\xc4\x83 \xc3\xaen confuzia pe care mul\xc8\x9bi contemporani au f\xc4\x83cut-o \xc3\xaentre "Desiderata" \xc8\x99i Gerberge, so\xc8\x9bia franc\xc4\x83 a fratelui lui Carol cel Mare, Carloman, co-guvernator al francilor \xc3\xaentre 768 \xc8\x99i 771. Chiar \xc8\x99i papa \xc8\x98tefan al III-lea le confund\xc4\x83 pe cele dou\xc4\x83, iar cronicarii par s\xc4\x83 considere c\xc4\x83 Gerberge a fugit, atunci c\xc3\xa2nd so\xc8\x9bul ei a murit, la curtea tat\xc4\x83lui ei (ea s-a refugiat la Desiderius, care \xc3\xaen mod cert nu era tat\xc4\x83l ei). Ceea ce se \xc8\x99tie cu certitudine este c\xc4\x83 Desiderius \xc8\x99i Ansa au avut alte trei fiice numite Anselperga, Adelperga \xc8\x99i Liutperga. Lucrul comun \xc3\xaen numele celor trei este termina\xc8\x9bia "-perga" (sau "-berga").'